b'\n_START_ARTICLE_\nSvetovni dan \xc5\xa1tudentov\n_START_PARAGRAPH_\nSvetovni dan \xc5\xa1tudentov._NEWLINE_Nacisti so 17. novembra 1939 zavzeli \xc5\xa1tudentske domove pra\xc5\xa1ke univerze. Ve\xc4\x8d kot 1200 \xc5\xa1tudentov so deportirali v koncentracijska tabori\xc5\xa1\xc4\x8da, devet njihovih predstavnikov ubili na mestu, univerzo pa zaprli in jo namenili v uporabo nem\xc5\xa1kim okupacijskim silam. \xc5\xa0tudentje iz vse Evrope so zbe\xc5\xbeali v London, kjer je mednarodni \xc5\xa1tudentski svet 17. november razglasil za svetovni dan \xc5\xa1tudentov._NEWLINE_Na ta dan so se tudi kasneje zgodili za \xc5\xa1tudente pomembni dogodki. 17. novembra 1973 so tanki in oboro\xc5\xbeene sile gr\xc5\xa1ke voja\xc5\xa1ke hunte \xc5\xa1tiri dni in no\xc4\x8di napadali zgradbo atenske politehnike, v katero so se zabarikadirali \xc5\xa1tudentje. Natan\xc4\x8dno \xc5\xa1tevilo ubitih \xc5\xa1tudentov ni znano, kot tudi ne \xc5\xa1tevilo \xc5\xa1tudentov, ki so jih po zavzetju odpeljali na mu\xc4\x8denje. Vendar pa je ta upor \xc5\xa1tudentov predstavljal za\xc4\x8detek konca diktature, ki se je kon\xc4\x8dala julija naslednje leto. Zaradi teh dogodkov je Gr\xc4\x8dija ta dan tudi uradno razglasila za dan gr\xc5\xa1kih \xc5\xa1tudentov._NEWLINE_17. novembra 1989 se je upor zgodil tudi na \xc4\x8ce\xc5\xa1koslova\xc5\xa1kem. \xc4\x8ce\xc5\xa1ki in slova\xc5\xa1ki \xc5\xa1tudenti so se namre\xc4\x8d uprli vladi, ki je \xc5\xbeelela zatreti \xc5\xa1tudente in njihova nasprotovanja komunisti\xc4\x8dnemu re\xc5\xbeimu. Njihov upor je predstavljal za\xc4\x8detek tako imenovane \xc5\xbeametne revolucije na \xc4\x8ce\xc5\xa1koslova\xc5\xa1kem, ki je pripeljala do padca re\xc5\xbeima. Tako na \xc4\x8ce\xc5\xa1kem kot Slova\xc5\xa1kem se teh dogodkov spominjajo z dnevom boja za svobodo in demokracijo._NEWLINE_Vsi ti dogodki pa \xc5\xa1e vedno navdihujejo \xc5\xa1tudente povsod po svetu v njihovih prizadevanjih za demokrati\xc4\x8dno izobra\xc5\xbeevanje in demokrati\xc4\x8dno dru\xc5\xbebo. Svetovni dan \xc5\xa1tudentov je tako postal simbol za \xc5\xa1tudentska prizadevanja po vsem svetu.'